นายก สั่งรื้อกฎหมายการค้าดึงนักลงทุนต่างชาติ
นางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรี และ รมว.กลาโหม ได้สั่งในที่ประชุมคณะรัฐมนตรี (ครม.) ให้ทุกหน่วยงานไปพิจารณาปรับปรุงกฎหมายที่ไม่เอื้อต่อการทำงานในปัจจุบัน โดยเฉพาะกฎหมายที่เกี่ยวข้องกับการค้าและการลงทุน พร้อมกับสั่งให้กระทรวงการต่างประเทศได้มอบหมายทูตไทยที่ประจำอยู่ในประเทศต่างๆ นอกจากต้องดูแลเรื่องความสัมพันธ์ระหว่างประเทศแล้ว ยังขอให้ช่วยดูแลงานด้านเศรษฐกิจมากขึ้นโดยเฉพาะการชักชวนนักลงทุนต่างชาติให้เข้ามาลงทุนในประเทศ และสร้างความร่วมมือทางด้านแรงงาน หลังจากพบว่ามีหลายประเทศแสดงความสนใจแรงงานจากไทยด้าน น.ส.รัชดา ธนาดิเรก รองโฆษกประจำสำนักนายกรัฐมนตรี กล่าวว่า ที่ประชุม ครม.เห็นชอบการผ่อนผันให้ผู้ประกอบธุรกิจการเงินที่มิใช่สถาบันการเงิน (นอน-แบงก์) และผู้ประกอบการให้เช่าซื้อรถยนต์ ซึ่งเป็นบริษัทต่างชาติ ให้มีอัตราส่วนเงินกู้เกินกว่า 7 เท่าของเงินทุนได้จนถึงเดือน มิ.ย.2566 ตามที่กระทรวงพาณิชย์เสนอ เพื่อให้ผู้ประกอบธุรกิจกลุ่มนี้สามารถกู้เงินตามโครงการของรัฐบาลที่มีสินเชื่อดอกเบี้ยต่ำ และนำไปช่วยเหลือลูกหนี้รายย่อยของแต่ละบริษัทได้ ไม่ว่าจะเป็นสินเชื่อบัตรเครดิต สินเชื่อส่วนบุคคล ลิสซิ่ง เช่าซื้อ เช่าซื้อรถจักรยานยนต์และสินเชื่อทะเบียนรถทั้งนี้จากสถานการณ์การแพร่ระบาดของโรคติดเชื้อโควิด-19 ส่งผลกระทบต่อธุรกิจและประชาชนในวงกว้าง จึงให้มีการผ่อนผันเกิดขึ้น เพื่อให้นอน-แบงก์เข้าถึงมาตรการสินเชื่อซอฟท์โลนของธนาคารออมสิน และไปปล่อยกู้ต่อให้ผู้ประกอบการรายย่อย หรือลูกค้ารายย่อยได้มากขึ้น จึงยกเว้นไม่นำเงื่อนไขนี้มาใช้ และเรื่องนี้ถือเป็นเรื่องเร่งด่วน โดยจะให้สำนักงานคณะกรรมการกฤษฎีการับตรวจสอบ เพื่อให้มีผลเมื่อประกาศใช้โดยเร็ว.
พล.อ.ประยุทธ์ จันทร์โอชา นายกรัฐมนตรี และ รมว.กลาโหม ได้สั่งในที่ประชุมคณะรัฐมนตรี (ครม.) ให้ทุกหน่วยงานไปพิจารณาปรับปรุงกฎหมายที่ไม่เอื้อต่อการทำงานในปัจจุบัน
นักลงทุนต่างชาติ,โควิด-19,ประชุม ครม.,ข่าววันนี้,สินเชื่อดอกเบี้ยต่ำ,นอนแบงก์,ลูกหนี้รายย่อย